C 498/42
ET
Euroopa Liidu Teataja
30.12.2022
19. soovitab, et nõuetekohased digioskused peaksid saama kõigi elukestva õppega seotud meetmete osaks, et anda kõigile Euroopa kodanikele võimalus kasutada üldist internetile juurdepäääsu õigust.
Haridust ei tuleks selles kontekstis mõista mitte ainult koolituse tähenduses, vaid see peaks võimaldama kodanikel aktiivselt osaleda ja koguda mõtestatult teavet;
20. rõhutab sellega seoses, et erilist tähelepanu tuleb pöörata kõige haavatavamate elanikkonnarühmade, näiteks eakate digioskuste arendamisele ja tagada, et neil oleksid vähemalt põhioskused, ning toetada noori vähem arenenud piirkondades, mille haridustulemusi mõjutas kriis kõige rohkem digitaalse lõhe ja asjakohasele veebiharidusele juurdepääsu puudumise tõttu mitmes piirkonnas.
ELi poliitikas tuleks pöörata suuremat tähelepanu piirkondlikele erinevustele, eelkõige vähem arenenud piirkondadele, kui tegemist on haridusega seotud eelarveeraldisega, et reageerida haridusalasele hädaolukorrale, nagu see oli viimastel aastatel.
Digiõppe sisu peaks hõlmama ka rahvusvähemuste laste võimalusi, tagades sel viisil võrdõiguslikkuse kõigi sotsiaalsete taustade puhul;
21. rõhutab, et kõigi elanikkonnarühmade digikirjaoskuse lahutamatu osa on ka piisav meediapädevus, et hinnata teabe tõsiseltvõetavust, eelkõige tervishoiu, rahanduse ja päevakajaliste küsimuste valdkonnas.
See on eriti asjakohane selliste nähtuste nagu libauudiste ja vaenukõne sagenemise tõttu;
22. teeb hiljuti avaldatud Euroopa digiõiguste ja -põhimõtete deklaratsiooni järelmeetmena ettepaneku, et Euroopa Komisjon näeks ette tervikliku raamistiku, õigusaktid ja vahendid Euroopa digiõiguste jõustamiseks ja tihedama koostöö edendamiseks Euroopa kodanikega, et tagada digipõhimõtete jagamine ja nende vastamine ühiskonna vajadustele.
Ette tuleks näha 2000. aastal vastuvõetud ELi põhiõiguste harta läbivaatamine, võttes arvesse hiljuti ametlikult välja kuulutatud digitaalseid õigusi;
23. tunneb heameelt Euroopa tuleviku konverentsi soovituse üle, mis puudutab seda, et võrdset juurdepääsu internetile käsitatakse iga Euroopa kodaniku põhiõigusena.
Sellega seoses on keskse tähtsusega usaldusväärne juurdepääs internetile ja digiteenustele suveräänse ja vastupidava ELi digitaristu kaudu.
Tuleks võtta meetmeid, et tagada aus ja avatud konkurents ning vältida monopolide teket ja turuvõimu üldist kuritarvitamist, seotust tarnijatega, andmete koondumist ja sõltuvust kolmandatest riikidest seoses taristu ja teenustega;
24. soovitab vastavalt elektroonilise side Euroopa reguleerivate asutuste ametilt riikide reguleerivatele asutustele esitatud konkreetsetele soovitustele (11) edendada taristu jagamist (telekommunikatsioonioperaatorite ja muude teenuseosutajate, näiteks elektriettevõtjate, raudtee-ettevõtjate jne vahel), et vähendada lairibavõrkude kasutuselevõtuga seotud ja äärealadele tekkivaid kulusid;
25. juhib tähelepanu sellele, et paljudel piirkondadel on positiivseid kogemusi avaliku ja erasektori partnerlustega digitaristu arendamisel ja digilõhe vähendamisel, ning rõhutab piirkondlike digikeskuste rolli digiülemineku elluviimisel;
26. toonitab jõuliselt, et Euroopa Komisjon ja liikmesriigid peaksid kasutama detsentraalse töö pakutavaid võimalusi, edendades elamist maapiirkondades, saartel ja väga väikese asustustiheduse ja hajusa asustusega piirkondades ning kasutades ära nendes piirkondades elamise eeliseid, mille tulemuseks võib olla keskkonnaalaselt, sotsiaalselt ja majanduslikult jätkusuutlikum ja taskukohasem elamine, kui muude põhinõuete hulgas on tagatud digitaalne ühtekuuluvus, mis tähendab peamiste digiteenuste täielikku kättesaadavust;
27. juhib tähelepanu sellele, et kasulik on jagada Euroopa piirkondade parimate tavade näiteid poliitikameetmete kohta, mis võimaldavad kestlikke detsentraliseeritud töö võimalusi ja aitavad tagada, et detsentraliseeritud töö on töökohtadel püsiv nähtus viisil, mis maksimeerib majanduslikku, sotsiaalset ja keskkonnaalast kasu;
(11)
Iclaves & Esade, „Study on post-COVID measures to close the digital divide“, Final Report, oktoober 2021.